20 jaar gelede. . . - Rubrieke - Republikein
Wednesday, July 10th, 01:15:27
20 jaar gelede. . .
Maandag 4 Januarie 1999
· Taalbeleid by skole en 'n groeiende stamtwis dreig om die nuwe skooljaar op die vooraand van heropening in die Kavango in chaos te dompel.
· 'n Hoërhofaansoek deur Swapo teen die DTA van Namibië en die Verkiesingsdirektoraat waarin die uitslae van die Streeks verkiesing vir Gobabis betwis word, het tydelik op die ys beland weens die wyse waarop Swapo se regsverteenwoordigers die hofstukke op respondent bestel het.
· Die misdaadvlaag wat Namibië gedurende die feestyd geteister het, het die Nuwejaarsnaweek voortgeduur met veskeie Namibiërs wat met hul lewens moes boet.
Dinsdag 5 Januarie 1999
· Die omstrede implementering van Suid-Afrika se strenger stelsel vir belasting op toegevoegde waarde (BTW) op invoere vanaf lande in die doeane-unie het gister sonder enige noemenswaardige probleme verloop.
· 'n Tenger kleuter van Windhoek wat in sy kort lewe van vyf jaar al verskeie ontberings moes deurgaan, is die naweek op heldhaftige wyse deur die Namibiese sportheld Frank Frederiks, uit 'n swembad gered,
· Met minstens 39 mense wat die afgelope feestyd slagoffers van Namibië se paaie was, is voorlopige aanduidings dat die Kersvakansie in dié land minder noodlottig as ander jare verloop het.
Woensdag 6 Januarie 1999
· Hoop kwyn dat die twee Namibiese soldate wat aan boord van twee afsonderlike vragvliegtuie was wat in die gevegte in Angola neergeskiet is, lewend opgespoor sal word.
· Namibië se mielieboere is optimisties oor die vooruitsigte vir vanjaar se oes.
· Die implementering van die euro, Europa se nuwe gemeenskaplike geldeenheid op 1 Januarie, is met min ontwrigting in Namibië se finansiële kringe begroet.
Donderdag 7 Januarie 1999
· Sedert die sewentigerjare word 'n stelselmatige afname in Namibië se reënval ondervind terwyl die laaste decade die warmste sedert 1900 in die Suider-Afrikastreek is.
· Ongeveer 84 persent van die 258 voltydse kandidate aan drie private- en vier regeringskole het die matriekeksamen van die Kaapse Onderwysdepartement (KOD) suksesvol afgelê.
· Binne drie of vier dae sal die lot van die meer as 2 000 beweerde Caprivi-afstigters bepaal word en kan hulle volwaardige vlugtelingstatus in Botswana verkry.
Vrydag 8 Januarie 1999
· Die strydbyle in Namibiese rugby is begrawe en mnr. Johan Venter is terug as afrigter van die nasionale span wat Namibië in Oktober in die Wêreldbeker-eindtoernooi in Frankryk gaan verteenwoordig.
· Air Namibia het gister 'n strategiese ooreenkoms met die Suid-Afrikaanse Lugdiens gesluit wat sal verseker dat die nasionale redery op die weg geplaas word om sy rol in die internasionale arena te speel.
· Die registrasie van student en leerlinge vir die nuwe akademiese jaar het op chaotiese wyse vir Khomasdal en Katutura se skole begin.